Christo Wiese by belastingsaak van miljarde betrekChristo Wiese (Foto: ANA) Christo Wiese, voormalige voorsitter van Steinhoff International Holdings, word nou betrek by ŉ belastingontduikingskema van R3,9 miljard. Die Suid-Afrikaanse Inkomstediens (SAID) beweer die regsfirma ENS, waarvan Wiese ŉ uitvoerende lid was, het die oliemaatskappy Tullow Oil gehelp om sowat R3,9 miljard se bates landuit te kry en belasting in die proses te ontduik. Die amaBhungane-sentrum vir ondersoekende joernalistiek het Donderdag ŉ berig gepubliseer waarvolgens hofdokumente by die Wes-Kaapse hooggeregshof ingedien is wat daarop dui dat die SAID op die spoor is van Wiese en nog twee individue om R217 miljoen van hulle te verhaal as deel van die R3,7 miljard se agterstallige belasting en rente van Tullow Oil. Peter Dachs, belastinghoof van ENS, ontken dat die SAID enige belastingontduiking beweer “ten opsigte van die meriete” van ŉ langlopende geskil. Volgens die berig beweer die SAID dat ENS die oliemaatskappy Tullow Oil geherstruktureer het en dit sodoende in beheer van ŉ houermaatskappy in Suid-Afrika gelaat het en wat deur die regsfirma aan Wiese verkoop is. “Toe die SAID kom aanklop het Wiese glo bates uit die maatskappe gehaal en dit aan ŉ voormalige uitvoerende lid van ENS verkoop en het laasgenoemde aan die SAID gesê daar is geen bates of kontant oor om te eis nie,” lui die berig. Die saak word glo volgende maand aangehoor. Wiese het in April ŉ eis van R59 miljard teen Steinhoff International Holdings ingestel in verband met kontantbeleggings wat sy Titan Group in 2015 en 2016 in Steinhoff gemaak het. Wiese het miljarde rand in beleggings verloor toe die Steinhoff-aandeleprys skielik verlede jaar getuimel het weens “rekenkundige onreëlmatighede” wat ook die einde van die uitvoerende hoof, Markus Jooste, se loopbaan beteken het. Wiese het daarna as voorsitter bedank.